text: [{"text_idx": "#000001", "text": "Fyrstu F-35 flogf\u00f8rini komin til Danmarkar"}, {"text_idx": "#000002", "text": "Fy\u0301ra tey fyrstu av teimum 21 F-35 flogf\u00f8runum, sum Danmark hevur keypt, lendu i\u0301 Danmark i\u0301 gja\u0301r"}, {"text_idx": "#000004", "text": "Seinnapartin i\u0301 gja\u0301r komu fyrstu donsku F-35 stri\u0301\u00f0sflogf\u00f8rini til Danmarkar."}, {"text_idx": "#000005", "text": "Bi\u0301\u00f0iti\u0301\u00f0in hevur veri\u00f0 veri\u00f0 lang, men seinnapartin i\u0301 gja\u0301r lendu fy\u0301ra amerikanskt framleidd F-35 stri\u0301\u00f0sflogf\u00f8r a\u0301 Flyvestation Skrydstrup n\u00e6rhendis Vojens, og fyrsta flogfari\u00f0, i\u00f0 lendi, hev\u00f0i danskan flogskipara, skrivar DR."}, {"text_idx": "#000006", "text": "Hesin flogskiparin hevur seinastu tvey a\u0301rini veri\u00f0 instrukt\u00f8rur i\u0301 Luke Air Force Base i\u0301 Arizona, har millum anna\u00f0 danskir og hollendskir flogskiparar hava fingi\u00f0 fra\u0301l\u00e6ru i\u0301 at flu\u0301gva i\u0301 F-35 stri\u0301\u00f0sflogf\u00f8rum."}, {"text_idx": "#000007", "text": "\u00c6tlanin er, at F-35 stri\u0301\u00f0sflogf\u00f8rini skulu loysa F-16 flogf\u00f8rini av, sum danska loftva\u0301pni\u00f0 hevur bru\u0301kt seinastu no\u0301gvu a\u0301rini."}, {"text_idx": "#000008", "text": "Tilsamans hevur danska loftva\u0301pni\u00f0 ogna\u00f0 s\u00e6r 21 F-35 flogf\u00f8r, og higartil eru 10 teirra kla\u0301r. Fy\u0301ra eru altso komin til Danmarkar, me\u00f0an seks vera ver\u00f0andi i\u0301 USA, har tey skulu ny\u0301tast sum partur av undirvi\u0301singini at flu\u0301gva F-35 flogf\u00f8r."}, {"text_idx": "#000009", "text": "Ta\u00f0 er amerikanski va\u0301pna- og flogfarframlei\u00f0arin Lockheed Martin, sum hevur sta\u00f0i\u00f0 fyri menningini av F-35 flogf\u00f8runum, og ju\u0301st F-35 flogf\u00f8rini vo\u0301ru fyri hv\u00f8ssum atfinningum i\u0301 USA, b\u00e6\u00f0i orsaka\u00f0 av seinkingum og sprongdum ja\u0301ttanum."}, {"text_idx": "#000010", "text": "Men fyri tey, i\u00f0 skulu keypa F-35 flogf\u00f8rini, er talan um eina r\u00e6ttiliga sto\u0301ra uppstigan av loftkapasiteti, ti\u0301 F-35 flogf\u00f8rini eru a\u0301 tremur vi\u00f0 ny\u0301ggjastu t\u00f8knini."}, {"text_idx": "#000011", "text": "Millum anna\u00f0 hevur F-35 framkomna sensor- og radart\u00f8kni, i\u00f0 kann si\u0301ggja r\u00e6ttiliga sto\u0301r \u00f8ki og senda na\u0301greiniliga kunning um fi\u0301ggindar og hvar hesir eru til herna\u00f0arst\u00f8\u00f0ina."}, {"text_idx": "#000012", "text": "Eisini hevur F-35 framkomi\u00f0 sni\u00f0 og t\u00f8kni, sum ger, at ta\u00f0 er torf\u00f8rt at si\u0301ggja F-35 a\u0301 radara."}, {"text_idx": "#000013", "text": "Eftir \u00e6tlan koma seinastu av ny\u0301ggju F-35 flogf\u00f8runum til Danmarkar a\u0301 heysti n\u00e6sta a\u0301r, og danska stjo\u0301rnin hevur gj\u00f8rt av at lata 19 av gomlu F-16 flogf\u00f8runum til Ukraina."}, {"text_idx": "#000014", "text": "Upprunaliga vo\u0301r\u00f0u settar 16 milliardir av til keypi\u00f0 av F-35 stri\u0301\u00f0sflogf\u00f8runum, men samb\u00e6t DR hevur ta\u00f0 si\u0301\u00f0ani vi\u0301st seg, at tey ver\u00f0a naka\u00f0 bi\u0301ligari."}]